kardosdrur/scandi-wiki huggingface dataset:
Grenlandsbroen

Grenlandsbroen er Norges højeste skråstagsbro med en tårnhøjde på 166 meter. Broen, som blev åbnet i 1996 af Kong Harald 5., er en del af E18. Den krydser Frierfjorden mellem kommunerne Porsgrunn og Bamble i Telemarken fylke.

Broen er bygget med en overbygning, der består af sektioner af stål, med dække af beton, støbt på stedet.
Broen har kun et tårn og et hovedspænd på 305 meter. Broens totallængde er 608 meter, og gennemsejlingshøjden er 50 meter. Skråstagene er opdelt i 21 kabelpar, med længde fra 84 til 287 meter. Totalt har broen 7 spænd.

I 1996 blev broen tildelt årets betontavle.

Sammen med Breviksbroen blev Grenlandsbroen i 2002 foreslået fredet i Nasjonal verneplan for veger, bruer og vegrelaterte kulturminner. Den norske rigsantikvar fredede de to broer 17. april 2008.

Referencer

Eksterne henvisninger 
 

Broer i Vestfold og Telemark

Bamble
Snedinge

Snedinge er en hovedgård i Ørslev Sogn, Slagelse Kommune. Kostalden og laden med de to smallere sidebygninger er fra 1663 og den lange østlænge hidrører antagelig fra 1567 og ca. 1660. Bygningerne blev fredet 1918 og fredningen udvidet 1964.

Snedinge var et mindre len under bispen, som oprindeligt hørte sammen med Bråde (i dag Holsteinborg Gods).

Ejere af Snedinge 
(listen er ikke komplet)
 1300-tallet Bråde var sammen med Snedinge samlet len under Roskildebisperne. 
 1400 Jacobus Martini (Jacob Mortensen) er bispens lensmand på Snedinge.
 1460 Olaf Grubbe er bispens lensmand.
 1481-83 Jens Mikkelsen er bispens lensmand.
 1500 Niels Grubbe er bispens lensmand.
 1511 Niels Grubbes datter, Karen Grubbe (enke efter Søren Daa) er bispens lensmand. Tilsyneladende køber hun godset af bispen.
 1538 Karen Grubbes og Søren Daas søn Erik Daa (d. 1539) ejer godset.
 1597 Sønnen Jørgen Daa (d. 1598) ejer godset.
 1630 Sønnen Herluf Trolle Daa (d. 1630) ejer godset. Han gjorde det større ved at lægge 6 gårde (resten af landsbyen) ind under hovedgården.
 1630-31 En slægtning, Alexander Rabe von Pappenheim (d. 1631) arver godset, men dør selv året efter, hvorved hans enke, Regitze Grubbe (d. 1650) får gården.
 1656 Regitze Grubbe arvinger skøder godset til Niels Trolle (d. 1667) til Troldholm (Brådes nye navn)
 1667-1704 Herluf Trolle (d. 1714) til nabogodset Trolholm ejer godset.
 1704 Storkansler Ulrik Adolph Holstein overtager Trolholm, Snedinge mm. og opretter Grevskabet Holsteinborg. Snedinge bliver en anneksgård sammen med Fuirendal

Herregårde i Slagelse Kommune
Fredede slotte og herregårde i Danmark
Herregårde i Sorø Amt
Skovbølgård

Skovbølgård er en hovedgård i Felsted Sogn, Lundtoft Herred, Åbenrå Amt.

Bygningerne 
Sydlængen fra 1760, nordlængen fra 1761 og hovedbygningen i rokokostil fra 1765 ved bygmester Lorentz Jacobsen udgør tilsammen et klassisk gårdanlæg og har været fredet siden 1925. Hovedbygningen er opført i gule teglsten i én etage over en høj kælder med halvt afvalmet tegltag.

Ejerrække 
Skovbølgaard var i starten af 1700-tallet en del af adelsslægten Ahlefeldts godser i Slesvig. I størstedelen af 1800-tallet ejede nordmanden Johan Georg Kittel gården. Han var stor fortaler for tyskheden i Nordslesvig.
 (15   -      ) Paul Uge
 (      -1571) Peter Uge
 (1571-1589) Paul Uge
 (1589-      ) Magdalena Rathlau, gift Uge
 (      -1621) Claus Uge
 (1621-1648) Jasper v. Buchwald
 (1648-      ) Anna Rathlau, gift Buchwald
 (      -1675) Marquard v. Buchwald 
(      -1695) Claus v. Buchwald
 (1695-1703) Benedict Frederik v. Rumohr
 (1703-1708) Frederik Ahlefeldt
 (1708-1709) Armgaard Margrethe Reventlow, gift Ahlefeldt
 (1709-1722) Carl Ahlefeldt
 (1722-1725) Boet efter Carl Ahlefeldt
 (1725-1728) Nicolai Paulsen
 (1728-1732) Anna Dorothea Maria Paulsen, gift Behn
 (1732-      ) Balthazar Behn
 (      -1775) Christopher T. Kock
 (1775-1776) Christian G. Kock
 (1776-1778) Henning Paulsen
 (1778-1784) Maria Elisabeth Kock, gift Paulsen
 (1784-1796) Peter Ægidius
 (1796-1809) Anna Maria Thomsen, gift Ægidius
 (1809-1822) Peter Christian Ægidius
 (1822-1880) Johan Georg Kittel
 (1880-1922) August Ahrend Bruhn
 (1922-1941) Helene F. Petersen, gift Bruhn
 (1941-1969) Georg Ernst Bruhn
 (1969-      ) Hans Georg Bruhn
 (2003-      ) Katja Mathiasen

Skovbølgård trinbræt 
Skovbølgård fik trinbræt med sidespor (tysk: Haltestelle) på Aabenraa Amts Jernbaners linje Aabenraa-Gråsten 1899-1926. Trinbrættet lå i Gammel Skovbøl 1 km mod vest.

Noter

Eksterne kilder/henvisninger 

 Danske herregårde: Skovbølgaard 

Bygninger, konstruktioner og anlæg i Aabenraa Kommune
Herregårde i Aabenraa Amt
Fredede slotte og herregårde i Danmark
Fanta Exotic Thrill

Fanta Exotic Thrill er et produkt af The Coca-Cola Company. Der er en videreudvikling af  Fanta, og er rødere end Fantas gule farve. Det har også anden smag.

Sodavand
Coca-Cola
Fanta Free Orange

Fanta Free Orange er et produkt fra Coca-Cola Company. Det er en videre udvikling af Coca-Cola produktet Fanta. Det er en light version, der indeholder mindre kalorier, end den oprindelige.
Den blev først introduceret i 1984, i USA, men kom til Danmark i 1991. Den hedder i USA Fanta light eller Diet Fanta.

Sodavand
Coca-Cola
Helsingin Sanomat

Helsingin Sanomat, forkortet HS, er den største avis i Finland og i Norden. I 2006 var dens oplag på 426.117 mandag-lørdag og 476.211 på søndage, hvilket er en del mere end Nordens næststørste avis, norske VG. Navnet refererer til landets hovedstad, Helsinki, hvorfra avisen udgives. Den udkommer i broadsheet.

Avisen blev grundlagt i 1889 som Päivälehti, da Finland var storfyrstedømme under den russiske tsar. Politisk censur tvang avisen, der var ivrig fortaler for mere frihed til Finland og sågar uafhængighed, til at suspendere udgivelsen og endte med at lukke avisen i 1904. Den åbnede imidlertid allerede igen under det nuværende navn i 1905. Dengang var den det officielle organ for Ungfinska partiet, men siden 1930'erne har den været partipolitisk neutral. I mange år blev avisen drevet som et familieforetagende, men i dag er den en del af mediekoncernen Sanoma.

I Stor-Helsinki når Helsingin Sanomat så meget som 75 procent af husstandene, og den fungerer som den primære lokale avis i hovedstaden. Dens indflydelse på det finske samfund er stor. Politisk har den bl.a. advokeret for finsk deltagelse i EU og NATO.

Helsingin Sanomat har siden Finlands formandskab for EU i 1999 drevet både en finsk og en engelsk netavis.

Eksterne henvisninger 
 Helsingin Sanomats netavis

Referencer 

Aviser fra Finland
Etableret i 1889
Fanta Free Pineapple

Fanta Free Pineapple (Eller Fanta Free Pineapple Grape) er et produkt fra Coca-Cola Company. Det er en videre udvikling, af Fanta Free Orange, som er en light version af Fanta. Den er selv lav på kalorier, og har, som navnet beskriver, en smag af ananas og grape. Dog er smagen ret markant sød, efter som den er sødet med sødemiddel.
Fanta Free Pineapple kan fås i 0.5 Liter eller 1.5 Liter flasker.

Sodavand
Coca-Cola
Sprite Zero

Sprite Zero er et produkt fra The Coca Cola Company. Det er en lightudgave af Sprite. Sprite Zero blev lanceret i 1988 under navnet Sprite Light. I 2004 skiftede den navn til Sprite Zero. Sprite Zero kan købes i 0,33, 0,5 og 1,5-literflasker.

Eksterne henvisninger 
 Sprites officielle hjemmeside

Sodavand
Coca-Cola
Den Sydvestjydske Venstrepresse

Den Sydvestjydske Venstrepresse A/S er en dansk mediekoncern, der ejer 100% af aktierne i Syddanske Medier samt 14 lokale ugeaviser i Sydjylland, Sydvestjylland, og Sønderjylland gennem det 100% ejede datterselskab Vestkystens Distriktsblade . 

Disse ugeaviser er:
Ugeavisen Ribe, 
Digeposten/Tønder kommune, 
Nytirsdag/Rødding, 
Skærbæk Avis, 
Ugeavisen Ansager-Helle, 
Ugeavisen Esbjerg (50% ejet), 
Ugeavisen for Bramming og omegn, 
Ugeavisen Holsted-Brørup-Rødding-Vejen, 
Ugeavisen MidtSyd/Toftlund, 
Ugeavisen Tistrup-Ølgod, 
Ugeavisen Tønder, 
Ugeavisen Varde, 
Ugeavisen Vojens, 
VesterhavsPosten/Nørre Nebel, 

Ugeavisernes samlede oplag er på 300.000. Koncernen omfatter desuden Vestkystens Ejendomsselskab, Kiva Grafisk og Thomsens Forlag. 

Virksomheden blev etableret i 1917 af en række Venstre-politikere med det formål at drive liberale aviser, der dog hele tiden har været uafhængige af partipolitiske interesser. 

I regnskabsåret 2007 havde Den Sydvestjydske Venstrepresse et resultat på 5,2 mio. kr.

Den Sydvestjydske Venstrepresse og JP/Politikens Hus ejer sammen virksomheden Dansk Avis Omdeling.

Eksterne henvisninger 

 Den Sydvestjydske Venstrepresses hjemmeside 
 ugeavisen.dk – hjemmeside for Venstrepressens ugeaviser 

Etableret i 1917
Medievirksomheder i Danmark
Friedrich Adler (politiker)

Friedrich Adler (9. juli 1879 i Wien – 2. januar 1960 i Zürich) var en østrigsk politiker, lobbyist og revolutionær, der måske mest er kendt for sit attentat og mord på landets daværende præsident Karl von Stürgkh i 1916.

Adler var søn af den socialdemokratiske politiker Victor Adler. Han blev uddannet i kemi, fysik og matematik fra Universität Zürich. I 1897 blev han medlem af Sozialdemokratische Partei Österreichs og var fra 1907 redaktør af partibladet Der Kampf. Han blev engageret i den internationale fagbevægelse, og opgav i 1911 sine videnskabelige aktiviteter for at blive generalsekretær for SPÖ, hvilket han var til 1914. Han blev partiets talsmand og efter 1. verdenskrig var brudt ud, advokerede han særligt mod partiets støtte til krigen. I hans kamp mod Østrig-Ungarns krigspolitik gik han 21. oktober 1916 til drastiske metoder, da han skød landets præsident tre gange med en pistol og dermed dræbte ham. Han blev idømt fængsel på livstid, hvilket dengang reelt svarede til 18 år.

Efter novemberrevolutionen var brudt ud i 1918, blev han løsladt og spillede en vigtig rolle som leder af Arbeiterräte og som medlem af Nationalrådet. Fra midten af 1920'erne var han primært aktiv i Socialistisk Internationale, hvor han var generalsekretær i mere end 15 år. Efter 2. verdenskrigs udbrud flygtede han til USA, og efter krigen, i 1946, trak han sig fra politik og redigerede en bog med sin fars brevkorrespondance med August Bebel og Karl Kautsky.

Politikere fra Østrig
Mord i Østrig
Grieghallen

Grieghallen er et koncerthus i Bergen i Norge med plads til 1.500 publikummer. Grieghallen er tegnet af den danske arkitekt Knud Munk. Det blev indviet i 1978 og har siden været hjemsted for Bergen filharmoniske orkester. I 1986 var Grieghallen vært for Eurovision Song Contest, og den huser hver vinter desuden Det norske mesterskab for brassbands. Desuden anvendes hallen til ballet- og operaforestillinger samt rockkoncerter.

Koncerthuset er opkaldt efter komponisten Edvard Grieg, der blev født i Bergen, og som var dirigent for Bergen filharmoniske orkester fra 1880 til 1882.

Eksterne henvisninger 

 Grieghallens hjemmeside

Koncertsale
Modtagere af Betongtavlen
Bygninger, konstruktioner og anlæg i Bergen
Kultur i Bergen
Liberté, égalité, fraternité

Liberté, égalité, fraternité (fransk for frihed, lighed, broderskab) er Frankrigs nationale motto. Det stammer fra den franske revolutions slagord Liberté, égalité, fraternité, ou la mort! (Frihed, lighed, broderskab eller døden!). Det nuværende motto er en kortere og mildere variant fra 1791. 

Mottoet fra den franske revolution blev i 1870 ophøjet til motto for Den Tredje Republik . 

Under revolutionen blev det diskuteret, hvorvidt begreberne overhovedet kunne sammenstilles og i givet fald i hvilken rækkefølge.

Under Vichy-regeringen blev mottoet erstattet af Travaille, famille, patrie (Arbejde, familie, fædreland). Det blev forladt igen i 1946 efter krigens afslutning og vichystyrets fald i 1945.

Siden har mottoet stået i Frankrigs forfatning.

Undertiden forbindes mottoet med de tre farver i Tricoloren, men der findes ingen sammenhæng mellem motto og flag. 

Mottoet står på Frankrigs euromønter.

Frankrigs historie
Franske vendinger
Totempo

Totempo A/S var en dansk autoservice-virksomhed, der i de få år, hvor den eksisterede, voksede med enorm hastighed. Virksomheden trådte i januar 2009 i betalingsstandsning, ligesom søsterselskabet Totempo Biler A/S, der var Ford-forhandler, den 22. januar 2009 blev erklæret konkurs. 

Vejhjælpsvirksomheden blev søgt rekonstrueret og videreført, men rekonstruktionen blev kortvarig, og den 29. april 2009 blev der afsagt konkursdekret over selskabet. 

Totempo Biler havde bl.a. profileret sig via et omfattende navnesponsorat af Superisliga-klubben Totempo HvIK, en professionel overbygning på Hvidovre Ishockey Klub.

I marts 2012, blev de to direktører for hhv. Totempo A/S og S.Trading Aps, sigtet for groft bedrageri.
I 2017 blev tre tiltalte frifundet.

Kilder og eksterne henvisninger 
 Artikel, Jyllandsposten 
 Artikel, Sjællands Nyheder
 Artikel, Børsen

Referencer 

Bilforhandlere og autoværksteder i Danmark
Ophørt i 2009
Partia Agrare Ambientaliste

Partia Agrare Ambientaliste er et Grønt politisk parti i Albanien. Partiet blev dannet i 1991 under navnet Partia Agrare e Shqipërisë. I 2003 skiftede partiet til dets nuværendenavn. Partiets leder er Lufter Xhuveli. 

Ved sidste parlamentsvalg i 2005 vandt partiet 6,5% af stemmerne, og 4 sæder i parlamentet.

Politiske partier i Albanien
Etableret i 1991
Partia Demokracia Sociale e Shqiperise

Partia Demokracia Sociale e Shqiperise (Albaniens Socialdemokrati) er et socialdemokratisk politisk parti i Albanien. Partiet har 2 sæder i parlamentet, efter parlamentsvalget i 2005

Politiske partier i Albanien
Socialdemokratiske partier
Partia Aleanca Demokratike

Partia Aleanca Demokratike (PAD) (Demokratisk Alliance Parti) er et liberalt midterparti i Albanien. Partiet blev dannet i 1992 som udbryderparti fra Partia Demokratike e Shqipërisë (Albaniens Demokratiske Parti). De var modstandere af præsident Sali Berishas autokratiske styre. Ved sidste parlamentsvalg i 2005 fik partiet 3 sæder i parlamentet.

PAD er medlem af ELDR.

Politiske partier i Albanien
Liberale partier
Etableret i 1992
Lëvizja Socialiste për Integrim

Lëvizja Socialiste për Integrim (Socialistisk Bevægelse for Integration) er et socialdemokratisk politisk parti i Albanien.

Ilir Meta har været partiformand siden stiftelsen.

Koalition med demokraterne 2009-2013 
Ved parlamentsvalget i 2009 vandt partiet fire sæder i parlamentet og dannede regering sammen med Albaniens Demokratiske Parti (PD). Ilir Meta ønskede at forhindre en dyb politisk krise og ville fortsætte integrationen. Han trådte derfor i september 2009 ind i regeringen som udenrigsminister og stedfortrædende premierminister. I september 2010 skiftede han til at være minister for økonomi, handel og energi, for at bruge mindre tid i udlandet, og for at være i stand til at fokusere mere på  udviklingen af partiet. Som ny udenrigsminister valgtes LSI-Parlamentsmedlemmet Edmond Haxhinasto.

Koalition med socialisterne siden 2013 
Forud for parlamentsvalget i forlod Ilir Meta og hans parti koalitionen med Demokraterne og gik over til Socialistpartiet. Ved valget fik socialisterne med Edi Rama sammen med LSI, et klart flertal . Siden September 2013 har de sammen dannet regering.

I den nye regering, bidrager partiet LSI med seks ud af 19 ministre. Det er Nasip Naço, Edmond Panariti, Klajda Gjosha, Edmond Haxhinasto og Lefter Koka. Ilir Meta har selv overtaget posten som parlamentsformand.

Referencer 

Politiske partier i Albanien
Socialdemokratiske partier
Partia Socialdemokrate e Shqipërisë

Partia Socialdemokrate e Shqipërisë (PSD) (Albaniens Socialdemokratiske parti) er et socialdemokratisk politisk parti i Albanien. Partiet blev dannet 22. april 1992. Ved parlamentsvalget i 2005 fik partiet 7 sæder i parlamentet, hvilket var en fremgang fra parlamentsvalget i 2001, hvor partiet vandt 4 sæder. 

Partiets leder er Skënder Gjinushi, der var Albaniens undervisningsminister 1987 – 1991. Gjinushi har siden været parlamentets formand.

Politiske partier i Albanien
Socialdemokratiske partier
Etableret i 1992
Tvangsauktion

Tvangsauktion er en tvungen offentlig auktion over fast ejendom eller løsøre, som afholdes af en fogedret på begæring af kreditorer, der har gjort udlæg eller pant i den faste ejendom eller løsøret. Ved en tvangsauktion vil deres krav blive helt eller delvist opfyldt. Tvangsauktioner afholdes i Danmark med hjemmel i Retsplejeloven.

Oftest er det huse, ejerlejligheder, sommerhuse, biler, motorcykler og diverse værdifulde genstande, der sælges på tvangsauktion, men det kan i princippet være hvad som helst.

De hæftelser, der ikke dækkes af auktionssummen bortfalder. Køberen overtager ejendommen eller løsøret uden hæftelser, men skyldnerens personlige hæftelse bortfalder ikke som følge af en tvangsauktion.

Antallet af tvangsauktioner ligger normalt på et stabilt niveau, men det er støt stigende i perioder med økonomisk krise. Rekorden i antallet af tvangsauktioner siden Danmarks Statistik begyndte at opgøre dem i 1979 er fra 1990, hvor der gennemsnitligt var 1.695 tvangsauktioner om måneden. I december 2008 var der 358 tvangsauktioner. Antallet af tvangsauktioner er siden faldet. Den årlige udvikling i Danmark vises i tabellen nedenfor.

Referencer 

Jura
Retsvidenskab
Juridiske begreber
Partia Demokrate e Re

Partia Demokrate e Re (Nye Demokratike Parti) er et konservativt politisk parti i Albanien. Ved parlamentsvalget i 2005 vandt partiet 4 sæder i parlamentet. 

Partiet er observatør i Europæisk Folkeparti.

Politiske partier i Albanien
Konservative partier
Fast ejendom

Fast ejendom er et juridisk begreb for et afgrænset jordstykke, en parcel, med de opførte bygninger, faste træer og buske samt stikledninger i jorden. Det angår altså noget fysisk. En fast ejendom er entydigt defineret ved begrebet Bestemt Fast Ejendom (BFE), som er registreret i Matrikelregisteret, der administreres af Geodatastyrelsen. Begrebet samler ejendomsbegreberne Samlet Fast Ejendom, Bestemt Fast Ejendom (gl.) og Vurderingsejendom. Begrebet Samlet Fast Ejendom anvendes i Udstykningsloven om jordstykker (matrikelnumre), som ønskes noteret samlet.

Ejendomsretten til fast ejendom fremgår af Tingbogen.

Litteratur

Referencer 

 
Investering
Juridiske begreber
Tingbog

En tingbog er den del af det danske tinglysningssystem, hvor ejerskab af fast ejendom er opført. Tingbøger føres i dag i Danmark digitalt af Tinglysningsretten, der er beliggende i Hobro. I Tinglysningsretten er om hver enkelt ejendom registreret oplysninger om bl.a. ejendommens areal og opførelsesår, ejerforhold og oplysninger om eventuelle servitutter, pantehæfteler og udlæg. 

Til registreringen i tingbogen knytter sig desuden et registreringssystem, med elektroniske kopier af dokumenter indført i tingbogen kan ses.

Oprindeligt blev tingbogen ført i papirudgaver i den retskreds i Danmark, hvor den faste ejendom var beliggende. Hver enkelt ejendom havde sin egen side på papir i tingbogen med forskellige rubrikker for adkomst, byrder og hæftelser. I løbet af 1990'erne blev tingbøgerne digitaliseret og i 2009 blev oprettet et særligt domsstolsorgan, Tinglysningsretten i Hobro, der fører én elektronisk tingbog for alle ejendomme beliggende i Danmark. 

En udskrift af tingbogen kaldes en tingbogsattest. 

Forvaltningsakter
Fast ejendom
Retsvæsen
Jura
Retsvidenskab
Juridiske begreber
Fogedret

En fogedret er en afdeling af en byret, som på begæring tvangsfuldbyrder allerede fastslåede civile krav. Det drejer sig i de fleste tilfælde om penge, men sagerne kan også handle om udsættelse af et lejemål, udlevering af effekter eller børn. 

Fogedretten nedlægger også såkaldte fogedforbud, der forpligter en fysisk eller juridisk person i at ikke foretage en bestemt handling, der krænker den, der har krævet forbuddet. Forbuddet er midlertidigt og kræver en efterfølgende retssag.

Endelig er det også fogedretten, der afholder tvangsauktioner.

Danmarks retsvæsen
Jura
Retsvidenskab
Juridiske begreber
Apoteket AB

Apoteket AB er en statsejet apoteksvirksomhed, der har har monopol på salg af lægemidler i Sverige. Apoteket AB driver omkring 900 apoteker over hele landet. De omsatte i 2004 for 34,1 mia. svenske kroner og havde 11.000 ansatte.

Apoteket AB blev dannet i 1970 som Apoteksbolaget AB, da apoteksvæsenet blev overtaget af staten. Ved samme lejlighed fik Apoteket AB sit monopol på salg af lægemidler til private. Det nuværende navn fik virksomheden i 1998. Hvilke lægemidler, som Apoteket AB fastlægges af Läkemedelsverket og Läkemedelsförmånsnämnden.

I december 2006 tog den svenske regering initiativ til et udredningsarbejde, der skal munde ud i en liberalisering af det svenske lægemiddelmarked, så andre aktører kan sælge i første omgang håndkøbsmedicin. Arbejdet er endnu ikke afsluttet.

Eksterne henvisninger 
 Apoteket AB's hjemmeside

Etableret i 1970
Statsejede virksomheder fra Sverige
Detailvirksomheder fra Sverige
Monopolvirksomheder
Switch-sætning

I programmering er en switch-sætning en slags kontrolsætning, der findes i de fleste moderne imperative programmeringssprog (f.eks. Pascal, C og Java). Dets formål er at tillade værdien af en variabel eller et udtryk at styre flowet af programmets udførelse. I nogle programmeringssprog bliver en sætning med anderledes syntaks, men samme koncept som switch-sætningen, kaldt en case-sætning eller en select-sætning.

Programmering
Frans Kannik

Frans Helge Alexander Kannik (født 24. juli 1949 – 28. juli 2011), var oprindeligt uddannet som serigrafisk trykker. Som kunstner er han selvlært og spænder vidt. Han udtrykker sig i malerier, grafik, installationskunst, performancekunst og som billedhugger.

At Frans Kannik også var billedhugger kan være svært for eftertiden at få øje på. Han har udført talrige skulpturer i plastik, gips, cement, skumgummi og lignende, men alle skulpturer og materialer fra hans installationer er blevet tilintetgjort efter udstilling.

Han var søn af maleren Preben Kannik og hustru Lillian Dressel.

De første kunstnerår 
Frans Kannik var i 1980 med til at etablere det kunstneriske værkstedstedskollektiv Leifsgade 22 på Islands Brygge i København. Han bevægede sig på usædvanlig kort tid frem til en markant position i dansk kunstliv.

I de sene år, arbejdede han alene med sine værker og modeller i sit værksted på Frederiksberg.

Værker på danske museer 

Værker af Frans Kannik på Danske museer

Akvarel Biennale Sweden 2006

Galleri Veggerby separat udstilling 2003

Gallery Birch separat udstilling 1995

Kilder 

 Post Danmark, Frimærker. 

Kunstnere fra Danmark
Bellavista

Bellavista er et boligkompleks i funkisstil i Klampenborg, der rummer 68 lejligheder og er tegnet af arkitekt Arne Jacobsen. Det er opført i 1934.

Bygningerne er et fornemt eksempel på funkis og på Arne Jacobsens generelle evner. Han har udnyttet grunden maksimalt i forhold til kravene stillet af kommunen. Samtidigt har han prioriteret sundudsigten højt, så samtlige lejligheder i komplekset har sundudsigt.

Bebyggelsen er opkaldt efter et tidligere landsted 'Villa Bellavista'. 

'Bella vista' er italiensk og betyder 'smuk udsigt', formentlig inspireret af området, Bellevue Strand, det er placeret ved, der forøvrigt betyder det samme på fransk.

Eksterne kilder/henvisninger 
 
 

Bygninger, konstruktioner og anlæg i Gentofte Kommune
Funktionalisme (arkitektur)
Klampenborg
Etableret i 1934
Strandvejen
Arne Jacobsen
Fredede palæer, borgerhuse og lejlighedskomplekser i Danmark
Ekstremsport

Ekstremsport er ikke kun en sportsgren, men mange sportsgrene (kombineret eller hver for sig), som alle har en ting til fælles, de betegnes som ekstreme og grænseoverskridende. For at en sport kan klassificeres som ekstremsport, skal der indgå et eller flere elementer, som kan medføre døden for udøveren, i tilfælde af forkerte handlinger eller valg.

Ekstremsport er begyndt at blive mere og mere populært i nyere tid. Man kan lidt populært sige at nogle mennesker får hjertebanken af at læse en god bog og andre bliver f.eks. nødt til at kaste sig ud fra en bro. Parallellen er at man får et godt adrenalin-kick.

Eksempler på ekstremsport 

 Adventure race
 Bungy jump
 BASE jump
 Faldskærmsudspring
 Hanggliding
 Paragliding
 Maraton
 Triatlon
 Dakar Rally
 Rafting
 Parkour
 Oceanroning

Eksterne henvisninger